**ΙΣΤΟΡΙΑ ΤΟΥ ΜΕΣΑΙΩΝΙΚΟΥ ΚΑΙ ΤΟΥ ΝΕΟΤΕΡΟΥ ΚΟΣΜΟΥ (565 – 1815 μ.Χ.)**

|  |
| --- |
| ***κεφ. 6: Από την άλωση της Κωνσταντινούπολης και τις ανακαλύψεις των νέων χωρών ως τη συνθήκη της Βεστφαλίας (1453-1648)*** |

**ΠΗΓΕΣ**

**1)** Συνδυάζοντας τις ιστορικές σας γνώσεις με τις απαραίτητες πληροφορίες από την ιστορική πηγή που σας δίνεται:

α.να αναφερθείτε στα βασικά στοιχεία του κινήματος του Ανθρωπισμού κατά την περίοδο της Αναγέννησης

β. να περιγράψετε τα ιδιαίτερα χαρακτηριστικά του νέου τύπου ανθρώπου που οραματίζονταν να διαμορφώσουν οι ανθρωπιστές.

ΚΕΙΜΕΝΟ

*«**Οι αναγεννησιακοί λόγιοι και καλλιτέχνες παρόλο που δεν απέρριπταν τη χριστιανική διδασκαλία και δεν ήρθαν σε ρήξη με την Εκκλησία, έδιναν μεγαλύτερη έμφαση στα εγκόσμια και στην υλική ζωή. […] Δημιούργησαν σχολεία και ακαδημίες στις ιταλικές αυλές και πόλεις, τα οποία εστίαζαν στην κλασική λογοτεχνία και ιστορία, αποκαλώντας το νέο πρόγραμμα διδασκαλίας «studia humanitatis» ή ουμανισμό. Οι ουμανιστές θεωρούσαν την εντρύφηση στους κλασικούς ως την καλύτερη προπαρασκευή για μια καριέρα στον χώρο της πολιτικής, καθώς δίδασκαν σε κάποιον πώς να επιχειρηματολογεί πειστικά, να γράφει κατανοητά και να μιλάει με ευφράδεια.* *Από την άλλη πλευρά, δίδασκαν ότι στόχος κάθε μορφωμένου ατόμου θα πρέπει να είναι μια ζωή ενεργός στα εγκόσμια και ότι η μόρφωση δεν μπορεί απλώς να έχει ιδιωτικά ή θρησκευτικά κίνητρα, αλλά να στοχεύει στο κοινό καλό».*

Merry E. Weisner-Hanks, *Πρώιμη Νεότερη Ευρώπη 1450-1789*, Αθήνα 2006, σσ. 36-37.

**2)** Συνδυάζοντας τις ιστορικές σας γνώσεις με τις απαραίτητες πληροφορίες από την ιστορική πηγή που σας δίνεται, να αναφερθείτε:

α. στις οικονομικές μεταβολές που σημειώθηκαν στην Ευρώπη μετά τις Ανακαλύψεις

β. στις συνέπειες των οικονομικών μεταβολών στον κοινωνικό μετασχηματισμό και στην ανανέωση της σκέψης.

*Η Ευρώπη μετά τις Ανακαλύψεις*

*Δεν υπάρχει αμφιβολία ότι η σημαντικότερη συνέπεια αυτής της μετακίνησης που έχει μείνει στην ιστορία με τον όρο «Εμπορική Επανάσταση» ήταν η προώθηση της οικονομικής αναπτύξεως. Οι υπερπόντιες χώρες αποτελούσαν μια απέραντη αγορά και κατά συνέπεια η οικονομική δραστηριότητα μετατοπίστηκε από τη Μεσόγειο στις ακτές του Ατλαντικού. Ταυτόχρονα, οι υπερπόντιες χώρες έδωσαν στον παλιό κόσμο προϊόντα με τα οποία δημιουργήθηκαν εντελώς νέες βιοτεχνίες. Επίσης, η επέκταση της Ευρώπης είχε ως συνέπεια την εισαγωγή στην Ευρώπη τόσο μεγάλων ποσοτήτων χρυσού και αργύρου, που οι τιμές των αγαθών που βασίζονταν γενικά σ’ αυτά τα δύο μέταλλα, ανέβηκαν κατακόρυφα. Αποτέλεσμα ήταν οι θεμελιώδεις μεταβολές στην επιχειρηματική οργάνωση γιατί οι μεγάλης κλίμακας υπερπόντιες επιχειρήσεις είχαν ανάγκη μεγάλων κεφαλαίων που δεν μπορούσαν να παρασχεθούν από την υφιστάμενη επιχειρηματική οργάνωση. Τέλος, από το ευρύτερο εμπόριο και τη μεγαλύτερη κατανομή της εργασίας, προήλθε η ευρύτερη χρήση του χρήματος σαν μέσο ανταλλαγών και αυτή η εξέλιξη οδήγησε στη σημαντική ανάπτυξη της τραπεζικής τεχνικής.*

*Αυτή η άνοδος των τιμών υποκίνησε ανοδικά την οικονομική δραστηριότητα, αλλά δημιούργησε σημαντική κοινωνική ένταση, ιδιαίτερα μεταξύ των γαιοκτημόνων και εκείνων των χωρικών που είχαν συνάψει μακροχρόνια συμβόλαια με τους κυρίους* *τους και των οποίων οι υποχρεώσεις εκφράζονταν σε χρήμα και ήταν σταθερές. Τέλος, οι* *υπερπόντιες κατακτήσεις συνέβαλαν στη μεταβολή των πολιτικών, κοινωνικών που έμελλε να γίνουν αναπόσπαστο μέρος της ευρωπαϊκής κουλτούρας.*

Shepard B. Clough-Richard T.Rapp, *Ευρωπαϊκή Οικονομική Ιστορία*, μτφ. Φ.Διαμαντόπουλος κ.ά., τομ.1, εκδ. Παπαζήση, Αθήνα 1979, σελ.181-182.

**3)** Συνδυάζοντας τα παραθέματα «Οι αδυναμίες της Εκκλησίας» (σελ. 127) και «Η επιστροφή στη Βίβλο» (σελ. 128) με τις ιστορικές σας γνώσεις:

α) να παρουσιάσετε τα στοιχεία που πιστοποιούν την κρίση της ρωμαιοκαθολικής Εκκλησίας στα τέλη του Μεσαίωνα

β) να περιγράψετε την αντίδραση των ανθρωπιστών της Αναγέννησης στις αδυναμίες της Ρωμαιοκαθολικής Εκκλησίας.

**Επαναληπτικές ερωτήσεις (επιλογή από την τράπεζα θεμάτων 2022-2023)**

*Α. ερωτήσεις ανάπτυξης*

1) Να εξηγήσετε τους λόγους για τους οποίους το κίνημα της Αναγέννησης ξεκίνησε από τις ακμαίες πόλεις της Ιταλίας και πώς συνέβαλαν τα πανεπιστήμια στην ανάπτυξή του.

2) Να παρουσιάσετε τους τρόπους με τους οποίους αναζήτησε ο άνθρωπος της Αναγέννησης τη ρήξη με τον Μεσαίωνα και την έκφραση των νέων ιδεών.

3) Μέσα σε ποιες συνθήκες οι ανθρωπιστές στράφηκαν στην αναβίωση των κλασικών σπουδών και ποια είναι η διαφορά τους με τους Βυζαντινούς στο θέμα αυτό;

4) Ποια χαρακτηριστικά πρέπει να έχει ο άνθρωπος, σύμφωνα με τους φορείς του ανθρωπισμού και ποιον τύπο ανθρώπου αυτοί οραματίζονταν;

5) Ποια ήταν η συμβολή των Ελλήνων λογίων στην ανάπτυξη του τομέα των ανθρωπιστικών σπουδών στη Δύση κατά τον 15ο-16ο αιώνα;

6) Από ποιες πόλεις της Ευρώπης ξεκίνησε η Αναγέννηση και ποια ήταν η αντίληψη του αναγεννησιακού ανθρώπου για την αγωγή και την επιστήμη;

7) Με ποιον τρόπο συνέβαλε η εφεύρεση της τυπογραφίας στη διάδοση της Αναγέννησης και του Ανθρωπισμού;

8) Ποιες επιπτώσεις είχε η Αναγέννηση στον πολιτιστικό τομέα;

9) Να παρουσιάσετε τις εξερευνητικές αποστολές των πορτογάλων θαλασσοπόρων στα τέλη του 15ου αιώνα που στόχευαν στην ανακάλυψη του θαλάσσιου δρόμου προς τις Ινδίες.

10) Να παρουσιάσετε πώς ανακαλύφθηκε η Αμερική από τον Χριστόφορο Κολόμβο.

11) Να παρουσιάσετε τα αίτια και τα αποτελέσματα του πρώτου περίπλου της γης.

12) Για ποιον λόγο ταξίδεψε ο Φερδινάνδος Μαγγελάνος τον 16ο αιώνα και με ποιον τρόπο αποδείχθηκε ότι η γη είναι σφαιρική;

13) Πώς επηρέασαν οι γεωγραφικές ανακαλύψεις τη μετατόπιση του κέντρου της παγκόσμιας οικονομίας και ποιες οικονομικές μεταβολές συνέβαλαν στο να τεθούν οι βάσεις του κεφαλαιοκρατικού συστήματος στην Ευρώπη;

14) Ποιες οικονομικές μεταβολές προκάλεσε η εισαγωγή πολύτιμων μετάλλων στην Ευρώπη μετά τις Ανακαλύψεις;

15) Να παρουσιάσετε τις συνέπειες των γεωγραφικών ανακαλύψεων στους τομείς της νομισματικής κυκλοφορίας, της βιοτεχνίας και της γεωργίας στην Ευρώπη.

16) Ποια τα αποτελέσματα των οικονομικών μεταβολών της περιόδου μετά τις Ανακαλύψεις στην κοινωνία της Ευρώπης;

17) Πώς επηρεάστηκε η κοινωνία και η ανάπτυξη επιστημονικών κλάδων από τις οικονομικές μεταβολές που συνέβησαν στην Ευρώπη μετά τις Ανακαλύψεις;

18) Για ποιους λόγους το ηθικό κύρος της Ρωμαιοκαθολικής Εκκλησίας είχε υποχωρήσει μεταξύ των πιστών κατά τα τέλη του Μεσαίωνα;

19) Για ποιους λόγους προέκυψε κρίσηστη Ρωμαιοκαθολική Εκκλησία κατά την περίοδο της Αναγέννησης;

20) Ποια η συμβολή του ανθρωπιστικού κινήματος στην εκδήλωση της Μεταρρύθμισης;

21) Για ποιους λόγους η αντίδραση στις αδυναμίες της Ρωμαιοκαθολικής Εκκλησίας εκδηλώθηκε εντονότερα στις γερμανικές χώρες;

22) Να εκθέσετε τον τρόπο με τον οποίο διαμαρτυρήθηκε ο Μαρτίνος Λούθηρος για τις καταχρήσεις της καθολικής εκκλησίας, καθώς και την αντίδραση του πάπα και του αυτοκράτορα της Αγίας Ρωμαϊκής αυτοκρατορίας (Γερμανίας) σε αυτή τη διαμαρτυρία.

23) Πώς εκδηλώθηκε η σύγκρουση των διαμαρτυρόμενων με τον αυτοκράτορα της Γερμανίας και με ποιες συνέπειες;

24) Πώς επηρέασε το κήρυγμα του Λούθηρου την Ευρώπη σε κοινωνικό και πολιτικό επίπεδο;

25) Ποιο ήταν το περιεχόμενο και η σημασία της Ειρήνης της Αυγούστας;

26) Γιατί η Καθολική Εκκλησία έλαβε μέτρα εναντίον των μεταρρυθμιστών και ποιος ήταν ο χαρακτήρας των μοναχικών ταγμάτων κατά τη διάρκεια της Αντιμεταρρύθμισης;

27) Γιατί η Καθολική Εκκλησία έλαβε μέτρα εναντίον των μεταρρυθμιστών και ποιος ήταν ο χαρακτήρας της λογοκρισίας κατά τη διάρκεια της Αντιμεταρρύθμισης;

28) Πώς λειτούργησε η Ιερά Εξέταση στο πλαίσιο της Αντιμεταρρύθμισης και σε τι αποσκοπούσε;

29) Ποιες ήταν οι συνέπειες της Μεταρρύθμισης στην πολιτική και πολιτειακή εξέλιξη των κρατών της Δυτικής Ευρώπης;

30) Να εξηγήσετε πώς επέδρασε η Μεταρρύθμιση στην ανάπτυξη του κοινοβουλευτικού πολιτεύματος στην Ευρώπη.

31) Να παρουσιάσετε τις συνέπειες της Μεταρρύθμισης και κυρίως του Καλβινισμού στο πολιτειακό σύστημα και τα πολιτισμικά δεδομένα των χωρών στις οποίες επικράτησε η Μεταρρύθμιση

32) Ποια γεγονότα αποδεικνύουν πως η θρησκευτική Μεταρρύθμιση του 16ου αιώνα συνδέθηκε με τη διαδικασία διαμόρφωσης εθνικών ταυτοτήτων στην Ευρώπη;

*Β. Να επιλέξετε τη σωστή απάντηση:*

1. Προδρομική μορφή του ανθρωπισμού θεωρείται:

α. ο Δάντης  β. ο Κεναί  γ. ο Ιωάννης Γουτεμβέργιος δ. ο Τσεζάρε Μπεκαρία

2. Στην αναβίωση των ελληνικών γραμμάτων στη Δύση υπήρξε καθοριστική η συμβολή:

α. των μοναχών β. των νέων ανακαλύψεων

γ. των Ελλήνων λογίων που κατέφυγαν στην Ιταλία δ. του πρώτου περίπλου της γης

3. Ο ιδανικός άνθρωπος της Αναγέννησης:

α. αφιερώνεται στη μελέτη των κλασικών γραμμάτων β. αφιερώνεται στη μελέτη των επιστημών

γ. ενδιαφέρεται μόνο για τις τέχνες δ. διαμορφώνει μια πολύπλευρη προσωπικότητα

4. Ένα από τα βασικά χαρακτηριστικά του καθολικού ανθρώπου ήταν:

α. ο φόβος του μπροστά στη δύναμη του Θεού β. η μονομέρειά του στη γνώση

γ. η αδιαφορία του για την αρχαία ελληνική και λατινική γραμματεία

δ. η πίστη του στις δυνάμεις του ανθρώπου, σωματικές και πνευματικές

5. Οι φορείς του ανθρωπιστικού κινήματος:

α. απέρριπταν τη θρησκεία β. υποστήριζαν την άμεση επαφή με τα ιερά κείμενα

γ. δεν δέχονταν τη μετάφραση της Αγίας Γραφής σε λαϊκή γλώσσα

δ. αναγνώριζαν το ηθικό κύρος της Ρωμαιοκαθολικής Εκκλησίας

6. Το νόημα ποιου κινήματος περικλείει η φράση: «Οι άνθρωποι δε γεννιούνται, αλλά γίνονται»;

α. Θρησκευτικής Μεταρρύθμισης β. Ανθρωπισμού γ. Διαφωτισμού δ. Οικονομικού φιλελευθερισμού

7. Εφευρέτης της τυπογραφίας ήταν ο:

α. Χριστόφορος Κολόμβος β. Γεώργιος Σχολάριος γ. Ιωάννης Γουτεμβέργιος δ. Μάρκος ο Ευγενικός

8. Μετά την εμφάνιση της τυπογραφίας πρόσβαση στη γνώση είχαν:

α. οι κάτοικοι των επαρχιών της Δυτικής Ευρώπης

β. όλα τα στρώματα του πληθυσμού των κρατών της Δυτικής Ευρώπης

γ. οι κάτοικοι των πόλεων της Δυτικής Ευρώπης δ. οι κληρικοί της Δυτικής Ευρώπης

9. Στη διάδοση της Αναγέννησης και του Ανθρωπισμού υπήρξε καταλυτική και η συμβολή:

α. του Κορανίου β. της τυπογραφίας γ. του Λουθηρανισμού δ. της εκκλησίας

10. Ο Χριστόφορος Κολόμβος ήταν:

α. Ισπανός β. Πορτογάλος γ. Ιταλός δ. Γενουάτης

11. Ο Χριστόφορος Κολόμβος:

α. ακολούθησε δυτική κατεύθυνση στα ταξίδια του προς την Ασία

β. κατέλαβε τη Βραζιλία στο όνομα του βασιλιά της Ισπανίας

γ. κατάλαβε ότι ανακάλυψε μία νέα ήπειρο δ. κατευθύνθηκε στις Ινδίες παραπλέοντας την Αφρική

12. Η Αμερική χαρτογραφήθηκε από τον:

α. Αλβαρέζ Καμπράλ β. Χριστόφορο Κολόμβο γ. Αμέρικο Βεσπούτσι δ. Φερδινάνδο Μαγγελάνο

13. Ο Φερδινάνδος Μαγγελάνος με το ταξίδι του:

α. ανακάλυψε την Αμερική β. ανακάλυψε τη Βραζιλία

γ. απέδειξε με το ταξίδι του ότι η γη είναι σφαιρική δ. ανακάλυψε τις Αντίλλες

14. Ο Βαρθολομαίος Ντιάζ:

α. έκανε τον πρώτο περίπλου της γης β. ανακάλυψε την ήπειρο της Αμερικής

γ. έφτασε στο ακρωτήριο της Καλής Ελπίδας  δ. άνοιξε έναν νέο εμπορικό δρόμο προς τις Ινδίες

15. Μια σημαντική συνέπεια των γεωγραφικών ανακαλύψεων ήταν ότι:

α. η κεντρική και ανατολική Ευρώπη έγιναν το κέντρο των διεθνών εξελίξεων

β. το κέντρο της παγκόσμιας οικονομίας μετατοπίστηκε από την Ευρώπη στην Ασία

γ. η φεουδαρχική δομή της οικονομίας ενισχύθηκε

δ. το κέντρο της παγκόσμιας οικονομίας μετατοπίστηκε από τη Μεσόγειο στον Ατλαντικό Ωκεανό και τη Βόρεια θάλασσα

16. Πρωταγωνιστής της Θρησκευτικής Μεταρρύθμισης ήταν ο:

α. Έρασμος β. Μαρτίνος Λούθηρος γ. Ιωάννης Γουτεμβέργιος δ. Βαρθολομαίος Ντιάζ

17. Μετά τη θυροκόλληση των 95 θέσεων από τον Μαρτίνο Λούθηρο σε εκκλησία της Βιτεμβέργης:

α. ο Γερμανός αυτοκράτορας συντάχθηκε στο πλευρό του β. ο πάπας τον κάλεσε να απολογηθεί ενώπιον της Δίαιτας γ. ο πάπας τον αφόρισε δ. ο Γερμανός αυτοκράτορας τον αφόρισε

18. Κατά την Αντιμεταρρύθμιση, η Καθολική εκκλησία αναδιοργάνωσε ένα μεσαιωνικό θεσμό:

α. την Ιερά Εξέταση β. τη Δίαιτα γ. τα συγχωροχάρτια δ. την Ομολογία της Αυγούστας

19. Έργο των μοναχικών ταγμάτων ήταν:

α. ενίσχυση πνευματικής και ιδεολογικής επιβολής του ορθόδοξου δόγματος

β. ενίσχυση πνευματικής και ιδεολογικής επιβολής του καθολικισμού

γ. ενίσχυση πνευματικής και ιδεολογικής επιβολής του λουθηρανισμού

δ. ενίσχυση πνευματικής και ιδεολογικής επιβολής του καλβινισμού

20. Το έργο της ηθικοπνευματικής ανασυγκρότησης και της αποσαφήνισης του καθολικού δόγματος ανέλαβε:

α. η Ιερά Εξέταση β. η λογοκρισία γ. η Σύνοδος του Τρέντο δ. το τάγμα των μοναχών

21. Ποιο από τα παρακάτω ήταν αποτέλεσμα της Θρησκευτικής Μεταρρύθμισης;

α. η επικράτηση του κοινοβουλευτισμού στη Γαλλία β. η επικράτηση του καθολικισμού στην Ολλανδία γ. η διάσπαση της ενότητας της Γερμανίας δ. η επικράτηση του προτεσταντισμού στην Ισπανία

*Γ. Να χαρακτηρίσετε τις προτάσεις με την ένδειξη Σωστό ή Λάθος.*

1. Ο Δάντης, ο Πετράρχης και ο Βοκκάκιος αποτελούν προδρομικές μορφές του ανθρωπισμού
2. Οι Μέδικοι ήταν φιλόμουσοι ηγεμόνες της Γένοβας.
3. Η Αναγέννηση ξεκίνησε από ακμαίες οικονομικά πόλεις της Ιταλίας.
4. Η Αναγέννηση είναι ένα καλλιτεχνικό κίνημα που αφορά κυρίως την αρχιτεκτονική και την ζωγραφική.
5. Οι φορείς του ανθρωπισμού αρνούνταν κάθε σχέση με τη θρησκεία.
6. Ο καθολικός άνθρωπος απομακρύνθηκε από τη θρησκευτική πίστη, καθώς ένιωθε πλέον ελεύθερος και υπεύθυνος για τη διαμόρφωση του κόσμου του.
7. Ο «καθολικός άνθρωπος» εξαρτάται από τη μοίρα του.
8. Στην αναβίωση των ελληνικών γραμμάτων στη Δύση συνέβαλαν και Έλληνες λόγιοι που παρέμειναν στην Κωνσταντινούπολη μετά την Άλωση.
9. Κατά το 15ο και 16ο αι, πολλά ελληνικά χειρόγραφα μεταφέρθηκαν στη Μαρκιανή Βιβλιοθήκη της Φλωρεντίας και σώθηκαν.
10. Η δράση των Ελλήνων λογίων στη Δύση την περίοδο της Αναγέννησης ενίσχυσε τις ανθρωπιστικές σπουδές.
11. Τα κείμενα της αρχαίας γραμματείας μελετήθηκαν για πρώτη φορά κατά την περίοδο της Αναγέννησης.
12. Πεποίθηση των ανθρώπων της εποχής του ανθρωπισμού ήταν ότι η επιστήμη δεν μπορεί να εξελιχθεί.
13. «Οι άνθρωποι δεν γεννιούνται, αλλά γίνονται», είπε ο Πετράρχης, σημαντικός εκπρόσωπος της ανθρωπιστικής κίνησης στην Ευρώπη.
14. Ο Ιωάννης Γουτεμβέργιος από την Ιβηρική Χερσόνησο εφηύρε την τυπογραφία γύρω στο 1310.
15. Ο Γουτεμβέργιος τύπωσε τα πρώτα βιβλία στη Βενετία.
16. Μετά την εφεύρεση της τυπογραφίας όλα τα πληθυσμιακά στρώματα της Δυτικής Ευρώπης ήρθαν σε επαφή με τις νέες εξελίξεις στις επιστήμες.
17. Παρά την εφεύρεση της τυπογραφίας στην επαρχία η πλειονότητα του πληθυσμού παρέμενε αναλφάβητη.
18. Ο Χριστόφορος Κολόμβος, αντίθετα με τους Πορτογάλους, ακολούθησε δυτική κατεύθυνση στα ταξίδια του προς την ανατολική Ασία.
19. Ο Αμέρικο Βεσπούτσι ήταν ο πρώτος θαλασσοπόρος που έφτασε στην Αμερική.
20. Ο Αμέρικο Βεσπούτσι διαπίστωσε ότι οι περιοχές που είχε ανακαλύψει ο Κολόμβος δεν ανήκαν στην Ασία αλλά σε μια νέα ήπειρο.
21. Ο Βάσκο ντα Γκάμα, πλέοντας προς τις Ινδίες, παρασύρθηκε μέχρι τη Βραζιλία.
22. Ο πρώτος περίπλους της γης πραγματοποιήθηκε από τον Βάσκο ντα Γκάμα.
23. Ο πρώτος περίπλους της γης πραγματοποιήθηκε από τον πορτογάλο θαλασσοπόρο Αλβαρέζ Καμπράλ.
24. Ο πορτογάλος θαλασσοπόρος Βαρθολομαίος Ντιάζ έφτασε στο ακρωτήριο της Καλής Ελπίδας το 1487.
25. O Βαρθολομαίος Ντιάζ έφτασε πρώτος στο Κάλικουτ των Ινδιών.
26. Τα λιμάνια της Μεσογείου εξακολουθούσαν να αποτελούν το κέντρο της παγκόσμιας οικονομίας και μετά τις Ανακαλύψεις.
27. Τα λιμάνια της Σεβίλλης, της Λισαβόνας και της Αμβέρσας απέκτησαν μεγαλύτερη οικονομική δραστηριότητα μετά τις Ανακαλύψεις.
28. Με τις Ανακαλύψεις το κέντρο της παγκόσμιας οικονομίας μετατοπίστηκε από τη Μεσόγειο στον Ατλαντικό Ωκεανό.
29. Μετά τις Ανακαλύψεις θεμέλιο της οικονομίας αποτελούσε το εμπόριο.
30. Η εισαγωγή πολύτιμων μετάλλων στην Ευρώπη μετά τις ανακαλύψεις συνετέλεσε στην πτώση της τιμής των αγαθών.
31. Ο θεσμός των συντεχνιών συνέβαλε καθοριστικά στην πρόοδο πολλών τομέων της οικονομίας μετά τις γεωγραφικές ανακαλύψεις του 15ου και 16ου αιώνα.
32. Κύριος μοχλός των κοινωνικών μεταβολών που δρομολόγησαν οι Ανακαλύψεις ήταν η αστική τάξη.
33. Στα τέλη του Μεσαίωνα η αντίδραση στη Ρωμαιοκαθολική Εκκλησία εκδηλωνόταν περισσότερο στις γερμανικές χώρες.
34. Ο πάπας Λέων Ι΄ στράφηκε κατά της έκδοσης των συγχωροχαρτιών.
35. Η αφορμή για τη Θρησκευτική Μεταρρύθμιση ήταν η μαζική έκδοση και πώληση εγγράφων άφεσης αμαρτιών το 1515.
36. Το κίνημα του Λουθήρου υπήρξε ο πυρήνας μιας ευρύτερης μεταρρυθμιστικής έκρηξης σε όλη τη Δυτική Ευρώπη.
37. Με την Ειρήνη της Αυγούστας η Γερμανία χωρίστηκε σε κράτη καθολικά και διαμαρτυρόμενα.
38. Η *Ειρήνη της Αυγούστας* (1555) αναγνώριζε τη νομιμότητα του Λουθηρανισμού.
39. Στη Γερμανία, μετά την Ειρήνη της Αυγούστας, επικράτησε παντού το προτεσταντικό δόγμα.
40. Κατά την Αντιμεταρρύθμιση, η Καθολική Εκκλησία αναδιοργάνωσε τα μοναχικά τάγματα.
41. Έργο του Συμβουλίου Λογοκρισίας που ίδρυσε η Καθολική Εκκλησία στη Ρώμη, στο πλαίσιο της Αντιμεταρρύθμισης, ήταν η σύνταξη ενός καταλόγου απαγορευμένων βιβλίων θεολογικού περιεχομένου.
42. Το έργο της αποσαφήνισης του Λουθηρανισμού ανέλαβε η Σύνοδος του Τρέντο (1545).
43. Η Σύνοδος του Τρέντο συγκλήθηκε το 1545 με σκοπό την αποσαφήνιση του καθολικού δόγματος.
44. Ο στόχος της συνόδου του Τρέντο ήταν η ηθικοπνευματική ανασυγκρότηση της Καθολικής Εκκλησίας.
45. Η Μεταρρύθμιση στάθηκε η αφορμή για τη θρησκευτική ενότητα της Δυτικής Ευρώπης.
46. Η Μεταρρύθμιση συνέβαλε στην ανάπτυξη του κοινοβουλευτικού πολιτεύματος.
47. Ο καλβινισμός συνέβαλε στην ανάπτυξη του κεφαλαιοκρατικού συστήματος.
48. Οι καθολικές χώρες, όπως η Ισπανία, η Πορτογαλία και η Ιταλία, πρωτοστάτησαν στις πολιτειακές μεταβολές.
49. Η Μεταρρύθμιση δεν επέφερε σημαντικές μεταβολές στη νοοτροπία των ανθρώπων της εποχής και στις κοινωνικές τους σχέσεις.

*Δ. Να αντιστοιχίσετε τα στοιχεία της στήλης Α με τα στοιχεία της στήλης Β.*

**(1)** Να αντιστοιχίσετε τα στοιχεία της στήλης Α με στοιχεία της στήλης Β. Ένα στοιχείο της στήλης Β περισσεύει.

|  |  |
| --- | --- |
| Α | Β |
| 1. Αλέξιος Ε΄ Δούκας Μούρτζουφλος  2. Μιχαήλ  Η΄ Παλαιολόγος  3. Βαγιαζήτ  4. Χριστόφορος Κολόμβος  5. Βάσκο ντα Γκάμα | α. νέος δρόμος προς Ινδίες  β. άφιξη στη Βραζιλία  γ. εγκατάλειψη της Κωνσταντινούπολης στους σταυροφόρους  δ. σύναψη συνθήκης με Γενουάτες  ε. μάχη της Άγκυρας  στ. Ανακάλυψη της Αμερικής |

**(2)** Να αντιστοιχίσετε τα στοιχεία της στήλης Α με τα στοιχεία της στήλης Β. Δύο (2) στοιχεία της στήλης Α περισσεύουν.

|  |  |
| --- | --- |
| Α | Β |
| 1. Σύνοδος της Ιέρειας  2. Διανομή της Ρωμανίας  3. Σύνοδος του Τρέντο  4. Σύνοδος του 867  5. Ειρήνη της Αυγούστας  6. Σύνοδος της Φερράρας-Φλωρεντίας  7. Ομολογία της Αυγούστας | α. απόρριψη του δόγματος filioque  β. βασικές αρχές του λουθηρανισμού  γ. καταδίκη της λατρείας των εικόνων  δ. ηθικοπνευματική ανασυγκρότηση της Καθολικής Εκκλησίας  ε. υποταγή της Ορθόδοξης Εκκλησίας στην Καθολική |

(**3**) Να αντιστοιχίσετε τα στοιχεία της στήλης Α με στοιχεία της στήλης Β. Δύο (2) στοιχεία της στήλης Β περισσεύουν.

|  |  |
| --- | --- |
| Α | Β |
| 1. Κάρολος Μαρτέλος  2. πατριάρχης Κηρουλάριος  3. Βονιφάτιος ο Μομφερρατικός  4. Ταμερλάνος  5. Έρασμος | α. Τέταρτη Σταυροφορία  β. μάχη στο Κοσσυφοπέδιο  γ. μάχη της Άγκυρας  δ. Πρώτη Σταυροφορία  ε. αναχαίτιση Αράβων στο Πουατιέ της Γαλλίας  στ. εκπρόσωπος ανθρωπιστικής κίνησης στην Ευρώπη  ζ. Σχίσμα του 1054 |

*Ε. Να τοποθετήσετε τα ακόλουθα ιστορικά γεγονότα στη σωστή χρονολογικά σειρά, αρχίζοντας από το αρχαιότερο και καταλήγοντας στο πιο πρόσφατο:*

|  |  |
| --- | --- |
| **1.** α. μάχη της Άγκυρας  β. Ομολογία της Αυγούστας  γ. ίδρυση της Αυτοκρατορίας της Τραπεζούντας  δ. κατάληψη της Προύσας από τους Οθωμανούς  ε. Πρώτη Σταυροφορία | **2**. α. Κατάλυση του κράτους των Λογγοβάρδων από τον Καρλομάγνο  β. Εκδήλωση της επιδημίας του Μαύρου Θανάτου στην Ευρώπη  γ. Έναρξη του χρονολογικού συστήματος των Αράβων  δ. Θυροκόλληση των 95 θέσεων του Μαρτίνου Λούθηρου σε εκκλησία της Βιττεμβέργης  ε. Σύνοδος της Κωνσταντινούπολης με την οποία αποκαταστάθηκε η λατρεία των εικόνων |

*ΣΤ. Να εξηγήσετε το περιεχόμενο των ακόλουθων ιστορικών όρων*:Αναγέννηση, καθολικός άνθρωπος, ανθρωπισμός, συγχωροχάρτια, Λουθηρανισμός, προτεστάντες ή διαμαρτυρόμενοι, Ομολογία της Αυγούστας, Ειρήνη της Αυγούστας, μοναχικά τάγματα, κατάλογος απαγορευμένων βιβλίων (Index Librorum Prohibitorum), Ιερά Εξέταση, Σύνοδος του Τρέντο.